ทริสห่วงอสังหาฯ-รับเหมา
ทริสจับตาธุรกิจอสังหาริมทรัพย์สะสมแลนด์แบงก์มาก รับเหมาก่อสร้าง ต้นทุนเพิ่ม งานรัฐไม่มากเหมือนปีก่อน
10 ส.ค. 2554

ทริสจับตาธุรกิจอสังหาริมทรัพย์สะสมแลนด์แบงก์มาก รับเหมาก่อสร้าง ต้นทุนเพิ่ม งานรัฐไม่มากเหมือนปีก่อน
นายสันติ กีระนันทน์ กรรมการผู้จัดการ บริษัท ทริส คอร์ปอเรชั่น หรือ ทริส เรทติ้ง เปิดเผยว่า ในปี 2554 การดำเนินธุรกิจอาจจะไม่สดใสเหมือนปีที่ผ่านมา เนื่องจากหลายฝ่ายต่างมีต้นทุนการดำเนินการที่เพิ่มขึ้น
อย่างไรก็ดี ในมุมหนึ่งของบริษัทจดทะเบียน (บจ.) ที่อยู่ในตลาดหลักทรัพย์ยังสามารถหากลยุทธ์มาเพิ่มความเข้มแข็งให้ธุรกิจได้ แต่ในอีกมุมหนึ่งอาจทำให้ บจ. มีความระมัดระวังน้อยลง โดยเฉพาะในธุรกิจพัฒนาอสังหาริมทรัพย์ที่เริ่มเห็นสัญญาณที่ไม่ดี จนธนาคารแห่งประเทศไทย (ธปท.) ได้ส่งสัญญาณและแสดงความเป็นห่วงอุตสาหกรรมนี้
“ผู้พัฒนาอสังหาฯ เริ่มมีอายุการสะสมที่ดินว่างเปล่า (แลนด์แบงก์) เพื่อรอนำไปขยายการลงทุนก่อสร้างโครงการใกล้กับเมื่อ 13 ปีก่อนที่เกิดวิกฤตต้มยำกุ้งที่มีการสะสมที่ดินเฉลี่ยกว่า 1 ปีเศษ โดยปัจจุบันอายุสะสมแลนด์แบงก์ที่ 2 ปีเศษ โดยเทียบกับอายุเฉลี่ยในระดับปกติจะอยู่ 3-4 ปี ก่อนที่จะนำไปลงทุนสร้างโครงการ แต่ยังไม่เห็นสัญญาณที่จะทำให้เกิดฟองสบู่ภาคอสังหาริมทรัพย์อย่างชัดเจน” นายสันติ กล่าว
ขณะเดียวกัน พฤติกรรมผู้บริโภคก็มีการเปลี่ยนแปลงไปจากเดิม ทำให้ราคาที่ดินเปล่ามีการปรับขึ้นเร็วถึง 40-50% เช่นปัจจุบันเด็กที่เรียนจบชั้นอุดมศึกษาใหม่ต้องการมีทรัพย์สินอันดับแรกคือคอนโด มิเนียม ซึ่งเทียบกับอดีตที่จะเลือกมีรถขับก่อน หรือราคาที่ดินย่านใจกลางเมือง เช่น ที่สุขุมวิทบางแห่งขยับจากหลักแสนบาท ต่อตารางวา เป็น 1.5 ล้านบาทต่อตารางวา
นอกจากนี้ ยังอยากให้นักลงทุนเข้าใจในสถานการณ์กลุ่มบริษัทรับเหมาก่อสร้าง เช่น บริษัท ช.การช่าง (CK) บริษัท อิตาเลียนไทย ดีเวล๊อปเมนต์ (ITD) และบริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) มากขึ้นว่า ได้ผ่านพ้นช่วงสูงสุดของอุตสาหกรรมไปแล้วเมื่อปีที่ผ่านมาหลังได้งานโครงการภาครัฐมาสนับสนุน ซึ่งจากนี้ไปการเติบโตของรายได้ของกลุ่มนี้จะมีลักษณะที่ทรงตัว เพราะไม่มีโครงการจากรัฐเข้ามาช่วยมากเหมือนเดิม ขณะที่ต้นทุนการดำเนินงานจะเพิ่มขึ้น ทำให้บริษัทขนาดใหญ่จำเป็นต้องไปหารายได้จากต่างประเทศ โดยเฉพาะในลาวและพม่า
นายสันติ กล่าวว่า ในปี 2553 ถือเป็นปีแรกที่ทริสไม่มีการปรับลดอันดับเครดิตของบริษัทลูกค้าเลย นับตั้งแต่บริษัท ทริสฯ จัดตั้งจนครบรอบ 10 ปี เพราะปีที่ผ่านมาเศรษฐกิจขยายตัวดีมาก ทำให้การประกอบธุรกิจมีการเติบโตอย่างชัดเจน
ล่าสุด ทริส เรทติ้ง ได้ประกาศปรับลดอันดับเครดิตองค์กรและหุ้นกู้ของ CK เป็นระดับ “BBB” จากระดับ “BBB+” พร้อมเปลี่ยนแนวโน้มอันดับเครดิตเป็น “คงที่” จากเดิม “ลบ” โดยอันดับเครดิตที่ลดลงสะท้อนสถานะทางการเงินของบริษัทที่อ่อนแอลง เนื่องจากการมีภาระหนี้ในระดับสูงและอัตรากำไรที่ลดลง ซึ่งถือเป็นบริษัทแรกของปี 2554 ที่ถูกลดอันดับเครดิตจากทริส